Document ID: 31999R1432

ΚΑΝΟΝΙΣΜΟΣ (ΕΚ) αριθ. 1432/1999 ΤΗΣ ΕΠΙΤΡΟΠΗΣ
της 30ής Ιουνίου 1999
για την τροποποίηση του κανονισμού (ΕΚ) αριθ. 1162/95 περί ειδικών λεπτομερειών εφαρμογής του καθεστώτος πιστοποιητικών εισαγωγής και εξαγωγής στον τομέα των σιτηρών και του ρυζιού όσον αφορά τις ενέργειες επισιτιστικής βοήθειας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1766/92 του Συμβουλίου, της 30ής Ιουνίου 1992, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΚ) αριθ. 1253/1999(2), και ιδίως το άρθρο 9 παράγραφος 2,
τον κανονισμό (ΕΚ) αριθ. 3072/95 του Συμβουλίου, της 22ας Δεκεμβρίου 1995, περί κοινής οργανώσεως αγοράς του ρυζιού(3), όπως τροποποιήθηκε τελευταία από τον κανονισμό (ΕΚ) αριθ. 2072/98(4), και ιδίως το άρθρο 9 παράγραφος 2,
Εκτιμώντας:
(1) ότι το άρθρο 7 παράγραφος 3 του κανονισμού (ΕΚ) αριθ. 1162/95 της Επιτροπής(5), όπως τροποποιήθηκε τελευταία από τον κανονισμό (ΕΚ) αριθ. 444/98(6), προβλέπει χρονική περίοδο προβληματισμού πριν από την πραγματική έκδοση πιστοποιητικών για την εξαγωγή όλων των ειδών σιτηρών, συμπεριλαμβανομένου του ρυζιού, και των περισσοτέρων των μεταποιημένων προϊόντων, ώστε να αποφευχθεί κίνδυνος έκδοσης πιστοποιητικών για ποσότητες που είναι υπερβολικά μεγάλες· ότι η διατήρηση του εν λόγω μηχανισμού δεν δικαιολογείται για τις εξαγωγές, μη εμπορικού χαρακτήρα, που πραγματοποιούνται στο πλαίσιο προμηθειών επισιτιστικής βοήθειας, τόσο κοινοτικής όσο και εθνικής, καθώς και για ορισμένες προμήθειες που χορηγούνται από φιλανθρωπικούς οργανισμούς· ότι πρέπει, επομένως, να τροποποιηθεί το προαναφερθέν άρθρο 7 και να προβλεφθεί άμεση εφαρμογή της εν λόγω διάταξης·
(2) ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 7 παράγραφος 3 του κανονισμού (ΕΚ) αριθ. 1162/95, το τελευταίο εδάφιο αντικαθίσταται από το ακόλουθο κείμενο: "Το πρώτο εδάφιο δεν εφαρμόζεται σε πιστοποιητικά που εκδίδονται στο πλαίσιο των διαδικασιών δημοπρασίας ούτε στα πιστοποιητικά που εκδίδονται για την εκτέλεση ενέργειας επισιτιστικής βοήθειας κατά την έννοια του άρθρου 10 παράγραφος 4 της συμφωνίας για τη γεωργία που συνάφθηκε στο πλαίσιο των πολυμερών εμπορικών διαπραγματεύσεων του Κύκλου της Ουρουγουάης, που αναφέρονται στο άρθρο 14α του κανονισμού (ΕΚ) αριθ. 3719/88. Η προθεσμία προβληματισμού δεν εφαρμόζεται επίσης για την έκδοση πιστοποιητικού εξαγωγής, εφόσον η αίτηση υποβάλλεται, χωρίς αίτηση επιστροφής, από φιλανθρωπικό οργανισμό και δεν αφορά ποσότητα άνω των 20 τόνων.".
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Ιουνίου 1999.

Labels: 3
17